Onsdag standsede Nordjyllands Politi 95 lastbiler under en større kontrol. Aktionen tog sit udgangspunkt i Nørresundby, hvor lastbiler fra både motorvejen og de omkringliggende veje blev bedt om at holde ind på parkeringspladsen ved Kvickly, kort efter, at motorvejen har delt sig i nordgående retning. - Vi har blandt andet uddelt seks køreforbud heraf to til danske chauffører. Deres dæk var så ødelagte, at de ikke kunne køre videre. Og så har der været en cabotagesag, der løber op i 70.000 kroner, siger politiassistent ved Nordjyllands Politi, Peter Lindholt, til TV2 Nord. I alt bød dagen på 18 rapporteringer og 11 synsindkaldelser. To danske chaufførers kørekort var udløbet, men de blev reddet af, at det ikke har været muligt at forlænge det under corona-krisen. 21 mand var en del af aktionen, hvor også Færdselsstyrelsen deltog.

Opsummering:
Onsdagens kontrol bød blandt andet på to lastbiler med så ødelagte dæk, at de ikke kunne fortsætte.